Il-bejgħ tal-għalqa u ż-żwieġ ta' Rut Bogħaż mar ħdejn bieb il-belt u qagħad hemm bilqiegħda; u għadda l-qarib li kien semma Bogħaż. Dan qallu: "Ersaq 'l hawn, ħabib, u oqgħod bilqiegħda." Resaq lejh u qagħad bilqiegħda hemm. Imbagħad Bogħaż sejjaħ għaxra mix-xjuħ tal-belt, u qalilhom: "Oqogħdu bilqiegħda hawn" u qagħdu bilqiegħda. U Bogħaż qal lill-qarib: "Nagħomi, li reġgħet lura mill-inħawi ta' Mowab, se tbigħ biċċa mill-għalqa li kellu ħuna Elimelek. U jien għedt, ngħarrfek biha u ngħidlek: 'Ixtriha int quddiem dawn li hawn bilqiegħda, u quddiem ix-xjuħ ta' niesi. Jekk tifdiha, tkun fdejtha; jekk ma tifdihiex, għarrafni ħalli nkun naf. Għax ma hemm ħadd aktar ħliefek li għandu d-dritt li jifdiha, u jien niġi warajk." U hu wieġeb: "Nifdiha." U Bogħaż qallu: "Dak in-nhar li tixtri l-għalqa mingħand Nagħomi, int tkun trid tieħu wkoll lil Rut il-Mowabija, mart il-mejjet, biex tqajjem isem il-mejjet fuq wirtu." U l-qarib wieġeb: "Ma nistax nifdi, għax inkella nagħmel ħsara lil wirti. Ħu d-dritt li għandi jien, u ifdiha int, għax jien ma nistax nifdiha." Dik il-ħabta kienet id-drawwa f'Iżrael, li meta wieħed kien jifdi jew jibdel xi ħaġa, biex iseħħ il-ftehim, kien jaqla' l-qorq u jagħtih lill-ieħor . Din kienet ix-xhieda f'Iżrael. Il-qarib imbagħad qal lil Bogħaż: "Ħudha int," u qala' l-qorq. U Bogħaż qal lix-xjuħ u lin-nies kollha: "Intom illum xhud li jien xtrajt kulma kellu Elimelek, u kulma kellu Kiljon, u kulma kellu Maħlon mingħand Nagħomi. Nieħu wkoll b'marti lil Rut il-Mowabija, il-mara ta' Maħlon, biex inqajjem l-isem tal-mejjet fuq il-wirt tiegħu, u b'hekk ma jispiċċalux ismu minn fost ħutu u minn bwieb beltu. Intom illum ilkoll xhud ta' dan." U n-nies kollha li kienu ħdejn il-bieb tal-belt u x-xjuħ qalulu: "Aħna xhud. Jagħmel Alla l-mara li daħlet f'darek bħal Rakel u bħal Lija, li t-tnejn bnew id-dar ta' Iżrael. Stagħna f'Efrata u agħmel isem f'Betlehem. Ħa tkun darek bħad-dar ta' Pereż li Tamar wildet lil Ġuda, min-nisel li jagħtik il-Mulej minn din il-mara żagħżugħa." Rut il-bużnanna ta' David Bogħaż ħa lil Rut, u saret martu, u resaq lejha, u l-Mulej taha li titqal u tiled iben. U n-nisa bdew jgħidu lil Nagħomi: "Imbierek il-Mulej, li ma ċaħħdekx minn qarib feddej illum; ismu jkun magħruf f'Iżrael. Hu jfarraġlek ruħek u jwieżnek fi xjuħitek, għaliex wilditu mart ibnek, li tħobbok, u li għalik hi aħjar minn seba' wlied." U Nagħomi ħadet it-tarbija, u qegħditha f'ħoġorha u ħaditha biex trabbiha. U n-nisa tawha isem u qalu: "Nagħomi tweldilha tifel." U semmewh Għobed. Hu missier Ġesse, missier David. Din hi l-ġenerazzjoni ta' Pereż; Pereż nissel lil Ħesron; Ħesron nissel lil Ram, u Ram nissel lil Għamminadab. Għamminadab nissel lil Naħson, u Naħson nissel lil Salmon. Salmon nissel lil Bogħaż, u Bogħaż nissel lil Għobed. U Għobed nissel lil Ġesse, u Ġesse nissel lil David.